tartuNLP/wikipedia-smugri-20251201 huggingface dataset:
Tähkäkaislat

Tähkäkaislat ("Blysmus") on sarakasvien (Cyperaceae) heimoon kuuluva pieni kasvisuku. Sukuun kuuluu neljä lajia. Näistä lajeista Suomessa ja Ruotsissa tavataan kahta, ruskokaislaa ("Blysmus rufus") ja litteäkaislaa ("Blysmus compressus").
Suvun aiempi suomenkielinen nimi on ruskokaislat, joka tarkoittaa nyt sukua "Blysmopsis".
Tähkäkaislat ovat monivuotisia ja matalakasvuisia sarakasveja, joilla on suikertava juurakko. Ruskokaislojen varret ovat hieman litistyneitä, melkein pyöreitä, ja niiden alaosassa on lehtiä. Ruskokaislojen kukinto on monitähkäinen tähkistö, jonka tähkät ovat munanmuotoisia sekä monikukkaisia. Kukat ovat kaksineuvoisia ja emit kaksiluottisia. Tähkäsuomut ovat tumman- tai vaaleanruskeita, terävä- tai tylppäkärkisiä.
Lajeja.
Aiemmin sukuun sijoitettu laji:
Pallokaislat

Pallokaislat ("Scirpoides") on sarakasvien (Cyperaceae) heimoon kuuluva kasvisuku. Sukuun kuuluu neljä lajia.
Pallokaislojen sukuun kuuluvia lajeja ei kasva Suomessa luonnonvaraisina. Noropallokaisla ("Scirpoides holoschoenus") on kuitenkin kerran havaittu Suomessa.
Rassikaislat

Rassikaislat ("Fimbristylis") on sarakasvien (Cyperaceae) heimoon kuuluva kasvisuku. Sukuun kuuluu vähän yli 300 lajia sekä pari lajiristeymää.
Rassikaislojen sukuun kuuluvia lajeja ei kasva Suomessa luonnonvaraisina.
Hachikō-linjan junaonnettomuus

Hachikō-linjan junaonnettomuus tapahtui 25. helmikuuta 1947 Saitaman prefektuurissa Komagawan ja Higashi-Hannōn asemien välillä, kun Hachikō-linjalla kulkenut matkustajajuna suistui raiteilta. Onnettomuudessa kuoli 184 ihmistä ja 495 loukkaantui.
Onnettomuus tapahtui, kun juna kulki ylinopeutta alamäkeen. Se suistui raiteilta mutkassa ja putosi alas viisimetriseltä sillalta. Onnettomuuden syyksi todettiin huonokuntoinen ja kulunut kalusto, joka oli rakennettu sodan aikana heikkolaatuisista materiaaleista. Lisäksi juna oli ylikuormattu eikä sen kuljettaja ollut saanut riittävää koulutusta.
Merikaislat

Merikaislat eli mukulakaislat ("Bolboschoenus") on sarakasvien (Cyperaceae) heimoon kuuluva kasvisuku. Sukuun kuuluu 16 lajia.
Merikaislat voidaan toisinaan lukea myös järvikaislojen ("Schoenoplectus") sukuun kuuluviksi ja jotkin näiden sukujen lajit voivat risteytyä keskenään.
Suomessa ja Ruotsissa tavataan luonnonvaraisena yhtä merikaislalajia, merikaislaa ("Bolboschoenus maritimus", syn. "Schoenoplectus maritimus").
Subaru Trezia

Subaru Trezia on Subarun vuosina 2010–2016 valmistama pieni tila-automalli, joka oli uudelleennimetty Toyota Verso-S.
Japanissa moottorivaihtoehtoina oli 1,3- (99 hv) ja 1,5-litraiset bensiinimoottorit, mutta Euroopassa suuremman bensiinimoottorin tilalla oli 1,4-litrainen (90 hv) turbodiesel. Dieselmoottorin sai halutessaan kuusivaihteisella robottivaihteistolla varustettuna. Japanissa 1,5-litraisen moottorin yhteyteen sai nelivedon.
Tsuyoshi Yamanaka

Tsuyoshi Yamanaka (, 18. tammikuuta 1939 Wajima, Ishikawan prefektuuri – 10. helmikuuta 2017 Tokio) oli japanilainen uimari, olympiamitalisti ja maailmanennätysmies.
Yamanaka oli aikakautensa parhaita vapaauimareita. Hän kilpaili kolmissa kesäolympialaisissa ja saavutti neljä hopeamitalia: Melbournessa 1956 400 ja 1 500 metrin vapaauinneissa ja Roomassa 1960 400 metrin vapaauinnissa sekä 4 × 200 metrin vapaauintiviestissä. Jokaisella henkilökohtaisella mitalimatkallaan hänet voitti Australian Murray Rose. Yamanaka kilpaili myös Tokion kesäolympialaisissa 1964. Hän ui urallaan 200 ja 400 metrin vapaauinneissa sekä viesteissä yhteensä 14 maailmanennätystä.
Vuonna 1983 Yamanaka nimettiin International Swimming Hall of Fameen. Hän kuoli 78-vuotiaana keuhkokuumeeseen Tokiossa sairaalassa 10. helmikuuta 2017.
Takashi Ishimoto

Takashi Ishimoto (, 6. huhtikuuta 1935 Aki, Kōchin prefektuuri) on japanilainen kilpauransa päättänyt uimari, olympiamitalisti ja maailmanennätysmies.
Ishimoto saavutti 200 metrin perhosuinnissa olympiahopeaa Melbournessa 1956. Hän ui 100 metrin perhosuinnissa maailmanennätyksen kesäkuussa 1957 ja paransi sitä useaan otteeseen. Hänen ennätyksensä lyötiin kesäkuussa 1960.
Harjasheinät

Harjasheinät ("Cenchrus") on heinäkasvien (Poaceae) heimoon kuuluva kasvisuku. Sukuun luetaan kuuluvaksi nykyisin 23 lajia, joiden lisäksi sukuun on kuvattu useita lajeja, joista ei olla täysin varmoja, ovatko ne omia lajejaan vai edustavatko ne samaa lajia jonkin jo aiemmin kuvatun lajin kanssa.
Lajeja.
Lisäksi sukuun sijoitetaan toisinaan myös sulkahirssejä, kuten helmisulkahirssi ("Pennisetum glaucum", syn. "Pennisetum americanum", "Cenchrus americanus"), elefanttisulkahirssi ("Pennisetum purpureum", syn. "Cenchrus purpureus"), arabiansulkahirssi ("Pennisetum setaceum", syn. "Cenchrus setaceus") ja afrikansulkahirssi ("Pennisetum trachyphyllum", syn. "Cenchrus trachyphyllus").
Honda WR-V

Honda WR-V on Hondan vuodesta 2017 lähtien Etelä-Amerikan ja Intian markkinoille valmistama pieni crossover-tyyppinen henkilöautomalli. Se perustuu samalle pohjalevylle kuin Honda Jazz. Mallin nimi tulee sanoista "Winsome Runabout Vehicle".
Moottoriksi on valittavana 1,2-litrainen i-VTEC-bensiinimoottori tai 1,5-litrainen i-DTEC-dieselmoottori. Bensiinimoottorin yhteydessä voimansiirtona on viisivaihteinen manuaalivaihteisto tai portaaton CVT-automaatti, dieselmoottori on varustettu kuusivaihteisella manuaalivaihteistolla.
Oikeus- ja sisäasioiden neuvosto

Oikeus- ja sisäasioiden neuvosto (lyh. OSA) on Euroopan unionin neuvoston muodostama kokoonpano, joka vastaa EU:n laajuisten politiikkojen kehittämisestä ja yhteistyön edistämisestä oikeus- ja sisäasioissa. Sen tavoitteena on luoda vapauden, turvallisuuden ja oikeuden alue EU:ssa, jossa kansalaiset voivat vapaasti liikkua ja jossa taataan korkeatasoinen turvallisuus ja oikeus. Neuvosto koostuu jäsenvaltioiden oikeus- ja sisäministereistä.
Toiminta.
OSA-neuvosto kokoontuu tyypillisesti joka kolmas kuukausi ja sen kokoonpano vaihtelee käsiteltävän aihealueen mukaan. Neuvostossa kokoontuvat jäsenvaltioiden oikeus- ja sisäministerit keskustelemaan ja tekemään päätöksiä rajat ylittävistä asioista, kuten maahanmuutosta, rajaturvallisuudesta, poliisiyhteistyöstä ja oikeudellisesta yhteistyöstä sekä siviili- että rikosasioissa.
Rajoitettu osallistuminen ja sekakomitea.
Vaikka OSA-neuvosto toimii EU:n laajuisesti, Tanska ja Irlanti osallistuvat sen toimintaan rajoitetusti EU:n perussopimusten mukaisesti. 
Schengenin sopimukseen liittyvissä kysymyksissä keskustelut käydään sekakomiteassa, johon kuuluvat sekä EU:n jäsenmaat että Schengen-sopimukseen liittyneet EU:n ulkopuoliset maat; Islanti, Liechtenstein, Norja ja Sveitsi. Lainsäädäntötoimet hyväksytään neuvostossa sekakomitean keskustelun jälkeen, mutta Irlanti ei osallistu äänestykseen.
Politiikka.
OSA-neuvoston vastuualueet kattavat laajan kirjon toimia, jotka liittyvät EU:n sisäiseen turvallisuuteen ja oikeudenmukaisuuteen.
Neuvosto työskentelee perusoikeuksien turvaamiseksi ja ihmisten vapaan liikkuvuuden varmistamiseksi EU:ssa. Neuvosto vastaa EU:n yhteisen turvapaikka- ja maahanmuuttopolitiikan kehittämisestä ja edistää jäsenvaltioiden välistä oikeudellista yhteistyötä sekä siviili- että rikosasioissa. Neuvosto vastaa myös EU:n pelastuspalvelutoimien koordinoinnista ja työskentelee järjestäytyneen rikollisuuden ja terrorismin torjumiseksi ja koordinoi jäsenvaltioiden sisäisen turvallisuuden toimia.
Japanin naisten koripallomaajoukkue

Japanin naisten koripallomaajoukkue edustaa Japania naisten koripallon maajoukkuekilpailuissa.
Japanin naismaajoukkue on kilpaillut kesäolympialaisissa vuosina 1976, 1996, 2004, 2016 ja 2020. Tokiossa 2020 maa ylsi olympiahopealle. Tätä ennen maan paras olympiasijoitus oli vuoden 1976 viides sija. Maailmanmestaruuskilpailuihin maa on osallistunut 13 kertaa vuodesta 1964 alkaen. Vuonna 1975 Kolumbian MM-kilpailuissa Japani saavutti Neuvostoliiton jälkeen hopeaa. Aasian-mestaruuskilpailuissa Japani on ollut alusta lähtien muutamaa poikkeusta lukuun ottamatta jokainen kerta mitaleilla. Myös Aasian kisoissa Japani on yltänyt useille mitaleille.
Tunnettuja Japanin maajoukkuepelaajia ovat muun muassa Mieko Fukui, Mikiko Hagiwara, Yūko Ōga, Ramu Tokashiki ja Rui Machida.
Honda XR-V

Honda XR-V on Hondan vuodesta 2014 lähtien Kiinan markkinoille valmistama crossover-tyyppinen henkilöautomalli. Se on samankaltainen kuin Euroopassa, Pohjois-Amerikassa ja Etelä-Amerikassa myytävä Honda HR-V sekä Japanissa myytävä Honda Vezel.
Moottorivaihtoehtoina ovat 1,5- (131 hv) ja 1,8-litraiset (165 hv) bensiinimoottorit. Voimansiirtona on viisivaihteinen manuaalivaihteisto tai portaaton CVT-automaatti.
Vladimír Pištělák

Vladimír Pištělák (s. 30. heinäkuuta 1940 Brno) on Tšekkoslovakiaa edustanut, kilpauransa päättänyt koripalloilija.
Pištělák saavutti Tšekkoslovakian miesten maajoukkueessa EM-hopeaa Suomesta 1967 ja EM-pronssia Italiasta 1969. Kesäolympialaisissa hän sijoittui Tšekkoslovakian maajoukkueessa viidenneksi Roomassa 1960. Vuosien 1967 ja 1969 lisäksi Pištělák pelasi EM-kilpailuissa vuosina 1961, 1963 ja 1965.
Jiří Ammer

Jiří Ammer (s. 24. maaliskuuta 1942) on Tšekkoslovakiaa edustanut, kilpauransa päättänyt koripalloilija.
Ammer saavutti Tšekkoslovakian miesten maajoukkueessa EM-hopeaa Suomesta 1967 ja EM-pronssia Italiasta 1969. Hän pelasi EM-kilpailuissa myös vuonna 1965 ja MM-kilpailuissa Jugoslaviassa 1970, missä Tšekkoslovakia sijoittui kuudenneksi.
Snellmanin talo (Oulu)

Snellmanin talo on vuonna 1787 Oulun Albertinkadun ja Kirkkokadun kulmaan rakennettu puurakenteinen asuintalo. Se on läpikäynyt yli 200 vuoden aikana lukuisia laajennuksia ja muutoksia. Viimeisimmät remontit on tehty vuoden 2005 aikana. Talon vanhimmat osat ovat nykyisen talon pohjoispäässä. Rakennuksen vanhin osa on yksi harvoista Oulun suuressa kaupunkipalossa vuonna 1822 säilyneistä suurikokoisista puisista asuinrakennuksista. Vuonna 1851 talon silloinen omistaja pidennytti taloa eteläpäästä, jonne hän rakennutti vintin näköalapaikkoineen. Sieltä J. W. Snellman G:son saattoi seurata kaukoputkellaan Toppilan telakan ja sataman toimintaa.
Nykyisen muotonsa Snellmanin talo sai vuonna 1895. Talo ja sen pihapiiri suojeltiin vuonna 2015., 
Talolla on ollut useita omistajia ja käyttäjiä: 
Tulindbergien ja Snellmanien, erityisesti J. W. Snellman G:sonin ja hänen poikien Albert Oskarin ja Karl Augustin perheiden asuessa 1920-luvun alkuun Snellmanin talo oli keskeinen paikka oululaisessa elämässä. Kaikki kolme Snellmania olivat vaikutusvaltaisia liikemiehiä ja yhteiskunnallisia vaikuttajia. Rakennuksessa toimi J. W. Snellman G:sonin kauppahuone pääkonttori sekä Albert Oskarin, Karl Augustin ja Augustin ollessa Kemiyhtiön toimitusjohtajia yhtiön pääkonttori. Kemissä toiminnasta vastasi sahojen isännöitsijä.
Vaikka Snellmanin talo onkin säilynyt paikallaan yli 200 vuotta, ympärillä on tapahtunut suuria onnettomuuksia. Heinäkuun 19. 1916 Kirkkokadun toisella puolella sijainneessa puutalokorttelissa, jossa nykyään on Mannerheimin puisto syttyi tulipalo, joka tuhosi koko korttelin. Kaupungin palokuntien onnistui estää palon leviäminen ympärillä oleviin kortteleihin ml. Snellmanin talon alueelle. Jatkosodan pommitukset helmikuussa 1944 olivat tuhoisat Oululle. Niiden seurauksena Snellmanin talon ympäristössä tuhoutui suuri joukko rakennuksia.
Santigold

Santi White (s. 25. syyskuuta 1976 Philadelphia, Pennsylvania, Yhdysvallat), tunnettu paremmin taiteilijanimeltään Santigold (aikaisemmin Santogold), on yhdysvaltalainen laulaja ja tuottaja. Hänen esikoisalbuminsa "Santogold" sai positiivisia arvosteluja kriitikoilta vuonna 2008. Santigoldin toinen albumi "Master of My Make-Believe" julkaistiin vuonna 2012. Helmikuussa 2016 hän julkaisi kolmannen albuminsa "99¢".
Rosebud (elokuva)

Rosebud () on vuonna 1975 ensi-iltansa saanut Otto Premingerin ohjaama ja tuottama yhdysvaltalainen toimintatrillerielokuva, jonka pääosia näyttelevät Peter O’Toole, Richard Attenborough, Cliff Gorman, Claude Dauphin, John Lindsay, Peter Lawford ja Raf Vallone. Elokuva perustuu Paul Bonnecarrèren ja Joan Hemingwayn samannimiseen romaaniin "Rosebud" (1973), jonka pohjalta Erik Lee Preminger sovitti elokuvan käsikirjoituksen. "Rosebud" oli englantilais-kanadalaisnäyttelijä Kim Cattrallin ensimmäinen elokuva ja ranskalaisnäyttelijä Isabelle Huppertin ensimmäinen yhdysvaltalainen elokuva.
Juoni.
Rosebud on ylellinen huvijahti, jolla viisi kaunista teini-ikäistä tyttöä valmistautuu viettämään kesälomaansa. Lomasuunnitelmat saavat kuitenkin karmean käänteen, kun arabiterroristit kaappaavat aluksen. Koska tytöt ovat rikkaista ja vaikutusvaltaisista perheistä, terroristit kuvittelevat saavansa suuret lunnasrahat. Miehistö murhataan ja alus ohjataan ulapalle. Lunnasvaatimusten tueksi terroristit filmaavat kannella alastomiksi riisuttuja tyttöjä. Uhkaavan tilanteen ainoa toivo on CIA:n agentti Lawrence ”Larry” Martin (Peter O’Toole), joka lähtee "Newsweekin" toimittajaksi naamioituneena yrittämään tyttöjen vapauttamista.
Tuotanto.
Robert Mitchum oli alun perin miespääosassa, mutta kun kuvausten alussa hänelle ja ohjaaja Premingerille tuli suuri riita, Mitchum jätti elokuvaprojektin. Mitchumin mukaan hän itse lähti elokuvaprojektista, kun taas Premingerin mukaan hän antoi Mitchumille potkut tämän juomisen takia. Peter O’Toole palkattiin korvaamaan Mitchum kahden päivän kuluttua tämän lähdön jälkeen.
"Rosebudin" kuvaukset alkoivat Juan-les-Pinsin lomakohteessa Alpes-Maritimesin departementin Antibesin kunnassa, Ranskan Rivieralla 28. toukokuuta 1974 ja päättyivät syyskuun alussa 1974. Elokuva kuvattiin Ranskan lisäksi myös Länsi-Saksassa ja Israelissa. Juan-les-Pinsin ohella elokuvaa kuvattiin Ranskassa sekä Bastian kaupungissa ja L’Île-Roussen kunnassa Haute-Corsen departementissa Korsikan saarella sekä Pariisissa. Länsi-Saksassa elokuvan kuvauspaikkoina olivat Hampuri ja Länsi-Berliini. Israelissa elokuvaa kuvattiin Jerusalemissa ja Haifassa. Elokuvan tuotantoyhtiönä oli Sigma Productions.
Julkaisu ja vastaanotto.
"Rosebud" sai ensi-iltansa Yhdysvalloissa 24. maaliskuuta 1975. Suomessa elokuvan teatteriensi-ilta oli 18. huhtikuuta 1975. United Artists oli elokuvan teatterilevittäjänä niin Yhdysvalloissa kuin Suomessakin. Elokuva oli Suomessa 30. katsotuin elokuva 52 235 hengen katsojamäärällään vuonna 1975.
"Rosebud" on saanut elokuvakriitikoilta kielteisen vastaanoton. Rotten Tomatoes -sivuston mukaan 40% kriitikoista on antanut elokuvalle positiivisen arvosanan 4,9/10 keskiarvolla. Keräys perustuu viiteen arviointiin. 64 käyttäjästä 33% on antanut elokuvalle positiivisen arvosanan 2,7/5 keskiarvolla. Internet Movie Databasen 556 käyttäjää on antanut elokuvalle keskiarvon 5,1/10.
"Rosebud" julkaistiin Yhdysvalloissa DVD:lle 12. tammikuuta 2009.
Kalorama

Kalorama on Yhdysvaltojen pääkaupungin Washington D.C.:n kaupunginosa, joka sijaitsee Washingtonin keskustasta pari kilometriä luoteeseen, Potomac-jokeen laskevan Rock Creek -puron mutkassa. Sen lounaispuolella on Georgetownin, kaakkoispuolella Dupont Circlen ja koillispuolella Adams Morganin kaupunginosa.
Vauraan, yksityistalovaltaisen Kaloraman tunnettuihin asukkaisiin kuuluu Yhdysvaltojen entinen presidenttipari Barack ja Michelle Obama. He asuivat virkakautensa jälkeen alueella ensin vuokralla kunnes alkukesästä 2017 ostivat vuokraamansa 1920-luvun talon itselleen. Yhdysvaltojen entisistä presidenteistä Kaloramassa ovat asuneet myös Woodrow Wilson, William Howard Taft, Warren Harding, Herbert Hoover ja Franklin D. Roosevelt.
Kaloramassa asuu muun muassa Amazon-verkkokaupan perustaja ja "The Washington Post" -sanomalehden omistaja, maailman rikkaimpiin ihmisiin kuuluva Jeff Bezos. Alueella toimivat myös monien maiden Washingtonin-suurlähetystöt.
Yoyogin puisto

Yoyogin puisto () on yksi Tokion suurimmista puistoista. Se sijaitsee Shibuyan erillisalueella Yoyogi-Kamizonochōn kaupunginosassa Meiji-jingūn pyhäkön vieressä. Puistossa on laajoja nurmikenttiä, lampia ja metsäalueita. Se tunnetaan etenkin neidonhiuspuumetsästään, jolla on upea syysväri. Siellä kasvaa myös kirsikkapuita.
Puisto oli aikoinaan sotilasosastojen paraatikenttä, toisen maailmansodan jälkeen sinne rakennettiin amerikkalaisten sotilaiden parakkeja. Vuonna 1964 siitä tuli Tokion olympialaisten olympiakylä, ja vuodesta 1967 alkaen se on ollut yleinen puisto.
Puiston itäisellä portilla on joka sunnuntai amerikkalaisen musiikin, kuten rockabillyn, harrastajien tapaamispaikka.
Idols (8. tuotantokausi)

"Idolsin" kahdeksas tuotantokausi esitettiin Nelonen-kanavalla syksyllä 2017. Kauden tuomareina olivat Antti Tuisku, Erin ja Jurek Reunamäki. Kauden juonsivat Anni Hautala ja Juuso Mäkilähde.
Koelaulut järjestettiin toukokuussa Helsingissä, Kuopiossa ja Oulussa. Koelauluista jatkoon pääsi 80 laulajaa. Koelaulujen jälkeen karsinnat jatkuivat Hirvihaaran kartanossa, jossa ensimmäisessä osuudessa kilpailijat karsittiin 40:ään. Toisessa vaiheessa heistä karsittiin puolet pois, ja jäljelle jäi 20 kilpailijaa. Kolmannessa vaiheessa kilpailijoista vielä 8 joutui jättämään kilpailun. Neljännessä vaiheessa (This Is Me) pudotettiin vielä kaksi kilpailijaa, ja kymmenen jatkoon päässyttä jatkoi Top10 Round -vaiheeseen, joka oli viimeinen vaihe ennen suoria lähetyksiä.
Idols-voittajaksi 1. joulukuuta 2017 järjestetyssä finaalissa äänestettiin Anniina Timonen. Hän sai 50,7 prosenttia annetuista äänistä. Palkinnoksi voitostaan hän sai levytyssopimuksen Universal Musicin kanssa.
This Is Me -vaihe.
Jaksojen 13 ja 14 This Is Me -vaiheessa kilpailijat esittivät Helsingin G Livelabissä heille itselleen tärkeitä kappaleita. Tuomarit pudottivat kaksi kilpailijaa jatkosta.
Top10 Round -vaihe.
Top10 Round -vaiheessa kilpailijat esiintyivät Helsingin Yrjönkadun uimahalliin altaan päälle rakennetulla catwalkilla. Kilpailijoita säesti tuottajaduo KOI, joka oli tehnyt esitettävistä kappaleista omat remixinsä. Tuomarit pudottivat vielä neljä kilpailijaa pois ennen kuin ohjelman suorat lähetykset alkoivat. Jaksoissa esiintyivät vierailevina esiintyjinä Stig ja Janna yhdessä Nikke Ankaran kanssa.
Pudonneista kilpailijoista Villi kortti -äänestyksen myötä kilpailuun nostettiin takaisin Anniina Timonen.
Ensimmäinen semifinaali.
Ensimmäisessä semifinaalissa kilpailijat esittivät Antti Tuiskun kappaleita. Yleisöäänestykessä kaksi vähiten ääniä saanutta kilpailijaa putosi kilpailusta.
Vierailevana artistina semifinaalissa esiintyi Ellinoora.
Toinen semifinaali.
Toisessa semifinaalissa kilpailijat esittivät kappaleita suomalaiset laulaja-lauluntekijät -teemalla. Yleisöäänestykessä vähiten ääniä saanut kilpailija putosi kilpailusta.
Vierailevana artistina semifinaalissa esiintyi Isac Elliot.
Kolmas semifinaali.
Kolmannessa semifinaalissa kilpailijat esittivät yhden itse valitsemansa kappaleen ja yhden tuomareiden valitseman kappaleen. Yleisöäänestykessä vähiten ääniä saanut kilpailija putosi kilpailusta.
Vierailevina artisteina semifinaalissa esiintyivät JVG ja The Rasmus.
Finaali.
Kahdeksannen tuotantokauden finaalissa kilpailijat esittivät ensimmäisellä kierroksella kappaleen yhdessä aiemmin Idolsin kautta artistiuransa aloittaneen artistin kanssa. Ensimmäisen kierroksen jälkeen vähiten ääniä saanut kilpailija karsiutui jatkosta. Toisella kierroksella jäljelle jääneet finalistit esittivät voittajaa varten sävelletyn kappaleen.
Vierailevina artisteina finaalissa esiintyivät Alma ja Cheek.
B.League

B.League on Japanin koripallon miesten pääsarja. Sarjaa on pelattu kaudesta 2016–2017 lähtien, ja sen kolmesta tasosta ylimmän voittaja on koripallon Japanin mestari.
B.League syntyi, kun Japanin koripalloliiton hallinnoima mestaruussarja ja yksityisomisteinen bj league yhdistyivät FIBAn vaatimuksesta ja suljettua Japanin koripalloliiton ulos toiminnastaan. Sarjan ensimmäisen kauden voitti Link Tochigi Brex.
Voikeltanot

Voikeltanot eli harakankeltanot ("Pilosella") on asterikasvien (Asteraceae) heimoon kuuluva kasvisuku. Suvun lajimäärää on hankala määrittää, sillä voikeltanot voivat ukonkeltanoiden ("Hieracium") tavoin lisääntyä apomiktisesti. Suku voidaan jakaa kahteen lajiryhmään: hiirenkeltanoihin ("Pilosella" Cauligera-ryhmä) ja huopakeltanoihin ("Pilosella" Pilosellina-ryhmä). Hiirenkeltanoilla mykeröt ovat monesta mykeröstä koostuvassa rykelmässä, kun taas huopakeltanoilla mykeröt ovat yleensä yksittäin.
Sense8

Sense8 on yhdysvaltalainen science fiction-draamasarja, jonka loivat Lana ja Lilly Wachowski sekä J. Michael Straczynski. Sarjan esittäminen aloitettiin 5. kesäkuuta 2015 Netflixissä.
Kesäkuussa 2017 Netflix kertoi lopettavansa "Sense8:n" toisen kauden jälkeen, mutta jo saman kuukauden lopulla sarjan ilmoitettiin sittenkin jatkuvan vielä kaksituntisella päätösjaksolla vuonna 2018.
Tuotanto.
Netflix ilmoitti maaliskuussa 2013 tilanneensa 10 jakson pituisen pilottikauden "Sense8"-sarjalle. Kuvausten alkamisen jälkeen ensimmäisen kauden jaksojen määrää lisättiin kahdella.
Kuvauspaikat.
Sarjaa on kuvattu muun muassa seuraavissa paikoissa: Berliini, Chicago, Lontoo, México, Mumbai, Nairobi, Reykjavík, San Francisco, Soul, Amsterdam, Argyll ja Bute, Chippenham, Los Angeles, Malta, Positano, Redwoodin kansallispuistot ja São Paulo.
Kilan kirkko (Södermanland)

Kilan kirkko () on Kiladalenin seurakunnan kirkko Strängnäsin hiippakunnassa Södermanlandin maakunnassa Ruotsissa. Kirkko on valmistunut 1963 ja sijaitsee Kilan kirkonkylässä Nyköpingin kunnassa.
Kirkkorakennus.
Vuonna 1963 valmistunut kirkko on muurattu tiilestä ja rapattu valkoiseksi. Sen suunnittelija on arkkitehti Kurt von Schmalensee. Kirkko on yksilaivainen ja muutoin pohjamuodoltaan suorakaide, paitsi luoteiskulma on pyöristetty ja rakennuksen itäpäässä oleva torni on hiukan ulkoneva. Torni on yläosastaan kaksiosainen ja osien välissä on kullattu risti. Kirkon pääsisäänkäynti on länsipäässä. 
Erillinen puinen kellotapuli on vuodelta 1768. Tapuliin ripustettiin uusi iso kirkonkello, kun uutta kirkkoa rakennettiin vuosina 1962–1963. Kelloja on nyt kaikkiaan kolme.
Sisustus ja irtaimisto.
Alttari on tehty seudulta saadusta graniitista. Saarnastuoli on 1600-luvulta ja se oli jo vanhassa kivikirkossa ja siihen on palautettu alkuperäinen väritys. Kuorin seinässä on kansainvälisestikin merkittävä taideteos: seinän täyttää kooltaan noin 50 neliömetrin kokoinen kultamosaiikkityö, joka on saanut aiheensa Johanneksen ilmestyksen näkemyksestä taivaallisesta Jerusalemista. Mosaiikkityö on taiteilija Bengt Olof Kälden tekemä ja valmistunut vuonna 1967. Kastemalja on 1200-luvulta.
Aikaisemmat kirkot.
Nykyinen kirkko on kylän kolmas kirkko. Ensimmäinen kirkko sijaitsi vajaan viiden kilometrin verran itään nykyisestä kirkosta. Se oli 1100-luvulta ja siitä on nykyään jäljellä rauniot. Raunioille on pystytetty risti, ja siellä vietetään kesäisin jumalanpalveluksia. Toinen kirkko sijaitsi lähellä nykyistä kirkkoa ja oli 1700-luvulta. Se jouduttiin purkamaan mittavien tupajäärien aiheuttamien tuhojen takia.
Gears of War (pelisarja)

Gears of War on Epic Gamesin kehittämä kolmannen persoonan ammuntapelien sarja.
Sarjan kehittäjä on "Unreal"-pelisarjasta tunnettu Cliff Bleszinski.
Pelisarjan pelit ovat voittaneet useita palkintoja kuten Interactive Achievement Awards ja Golden Joystick Awards.
Monolith Soft

Monolith Soft () on japanilainen pelitalo. Yritys on perustettu vuonna kun tuottaja Hirohide Sugiura ja ohjaaja Tetsuya Takahashi lähtivät Squarelta, yhteistyössä Namcon perustaja Masaya Nakamuran ja muiden Namcon työntekijöiden kanssa. Yrityksen tarkoitus oli ensisijaisesti mahdollistaa Namcon pelituotannon laajentaminen ja Namco sijoitti siihen merkittävästi. Monolithin ensimmäiseksi projektiksi ilmoitettiin uuden roolipelisarjan kehittäminen PlayStation 2:lle.
Pelit.
Yrityksen tunnetuimpia pelejä ovat "Xenosaga"- ja "Xenoblade"-pelit kuten "Xenoblade Chronicles".
Yhtiö on avustanut Nintendon pelien kehityksessä kuten "" ja Splatoon 3.
Ramón Campos

Ramón F. Campos jr. (31. tammikuuta 1925 – 29. toukokuuta 2017) oli filippiiniläinen koripalloilija.
Campos pelasi Filippiinien miesten maajoukkueessa kolmissa kesäolympialaisissa: Lontoossa 1948 Filippiinit oli 12:s, Helsingissä 1952 yhdeksäs ja Melbournessa 1956 seitsemäs.
Campos pelasi urallaan myös Yhdysvalloissa yliopistosarjoissa. Hän kuoli kotonaan 92-vuotiaana 29. toukokuuta 2017.
Sora Aoi

Sora Aoi (, s. 11. marraskuuta 1983 Tokio) on japanilainen näyttelijä, laulaja ja AV-idoli.
Aoi teki AV-debyyttinsä 18-vuotiaana elokuvassa "Happy Go Lucky!" vuonna 2002. Muita hänen tunnettuja esiintymisiään ovat vuoden 2010 elokuvissa "Big Tits Zombie" ja "Revenge: A Love Story".
Aoi on tunnettu julkisuuden henkilö kotimaansa lisäksi muun muassa Kiinassa, missä hänen mikroblogiaan seurasi vuonna 2012 yli 13 miljoonaa ihmistä. Aoin vaikutus kiinalaisten seksuaalikulttuuriin on ollut huomattava. 
Aoi on naimisissa DJ Nonin kanssa, ja heillä on kaksi lasta.
Maria Ozawa

Maria Ozawa (, s. 8. elokuuta 1986 Hokkaidō) on japanilainen näyttelijä ja uransa päättänyt AV-idoli.
Ozawan isä on kanadanranskalainen. Ozawa päätti aikuisviihdeuransa vuonna 2010 ja on työskennellyt kotimaansa lisäksi Filippiineillä, Indonesiassa ja Thaimaassa.
Jesus Was a Capricorn

Jesus Was a Capricorn on yhdysvaltalaisen country-muusikko laulaja-lauluntekijä Kris Kristoffersonin neljäs albumi, joka julkaistiin vuonna 1972.
Kappaleet.
Kaikki kappaleet Kris Kristoffersonin, ellei toisin mainita.
Kōsei Akaishi

Kōsei Akaishi (, s. 26. helmikuuta 1965 Hirosaki, Aomorin prefektuuri) on japanilainen kilpauransa päättänyt vapaapainija ja olympiamitalisti.
62–68 kilogramman painoluokissa kilpaillut Akaishi saavutti vapaapainissa olympiahopeaa Los Angelesissa 1984, olympiapronssia Barcelonassa 1992, MM-hopeaa Martignyssa 1989, Aasian kisojen hopeaa vuonna 1986 ja Aasian-mestaruuskilpailujen hopeaa vuonna 1989. Lisäksi hän jäi useasti palkintosijojen ulkopuolelle, muun muassa Soulin kesäolympialaisissa 1988 neljänneksi.
Keltanot

Keltanot on yleisnimitys suurelle joukolle asterikasvien (Asteraceae) heimoon kuuluvia kasveja, joilla on tavallisesti keltaiset mykerökukinnot. Keltanoiden luokittelu lajeiksi tai muihin taksonomisiin ryhmiin on ongelmallista, sillä monet keltanot voivat lisääntyä apomiktisesti sekä risteytyä keskenään. Jotkin risteymät ovat edelleen lisääntymiskykyisiä. Suomestakin on kuvattu useita tuhansia keltanotaksoneita.
Keltanot jaetaan tavallisesti kahteen sukuun: voikeltanot eli harakankeltanot ("Pilosella") ja ukonkeltanot ("Hieracium"). Nämä suvut voidaan jakaa lajiryhmiin tai sektioihin seuraavasti:
Ukonkeltanot ("Hieracium"):
Voikeltanot eli harakankeltanot ("Pilosella"):
Suomessa on tavattu huopavoikeltanoita, hiirenvoikeltanoita, ahokeltanoita, kalliokeltanoita, mustakeltanoita, salokeltanoita, sarjakeltanoita, syyskeltanoita, tankikeltanoita ja tunturikeltanoita.
Akira Ōta

Akira Ōta (, s. 8. huhtikuuta 1957 Akita, Akitan prefektuuri) on japanilainen kilpauransa päättänyt vapaapainija ja olympiamitalisti.
82–90 kilogramman painoluokissa kilpaillut Ōta saavutti vapaapainissa olympiahopeaa Los Angelesissa 1984 ja Barcelonassa 1992, Aasian kisojen pronssia vuonna 1982 ja kaksi mitalia Aasian-mestaruuskilpailuista. Hän kilpaili myös Barcelonan kesäolympialaisissa 1992.
CB 1939 Canarias

Club Cantera Base 1939 Canarias S.A.D., lyhyemmin CB 1939 Canarias (sponsorisyistä tunnetaan nimellä Lenovo Tenerife), on espanjalainen koripalloseura Kanariansaarten La Lagunasta. Se pelaa kotiottelunsa Santiago Martínilla.
Seura perustettiin vuonna 1939. Se on pelannut Liga ACB:ssä 1980-luvulla ja uudestaan vuodesta 2012 lähtien. Seura kilpaili Korać cupissa kausilla 1977–1978 ja 1988–1989. Kaudella 2016–2017 seura voitti historian ensimmäisen Mestarien liigan mestaruuden.
Pelaajat.
Päiväys: 17.2.2024
Ukonkeltanot

Ukonkeltanot ("Hieracium") on asterikasvien (Asteraceae) heimoon kuuluva kasvisuku. Sukuun kuuluu pari tuhatta lajia, joista monet lisääntyvät apomiktisesti ja voivat risteytyä keskenään. Näin ollen yksittäisten lajien erottaminen voi olla hyvinkin hankalaa.
Ukonkeltanoilla on keltaiset mykerökukinnot ja niiden hedelmät ovat lenninhaivenellisia pähkylöitä.
Ukonkeltanot muistuttavat ulkonäöltään muun muassa kelttoja ("Crepis"), kitkeröitä ("Picris") ja valvatteja ("Sonchus").
Salokeltanot

Salokeltanot ("Hieracium" sect. "Hieracium" tai "Sylvatica"-ryhmä) on ukonkeltanoiden ("Hieracium") sukuun kuuluva kasvisektio, johon kuuluu noin 1300 pikkulajia. Salokeltanot ovat Pohjoismaissa yleisiä.
Salokeltanot kasvavat 15–60 cm korkeiksi ja muodostavat maanrajaan lehtiruusukkeen, jossa on neljästä kuuteen leveää ja pitkäruotista lehteä. Varsi voi olla lehdetön tai siinä voi olla muutamia yksittäisiä lehtiä. Salokeltanoiden kukinto on keltaisista mykeröistä koostuva mykeröstö, joka sijaitsee varren päässä. Mykeröstössä olevien mykeröiden lukumäärä vaihtelee kahdesta kahteenkymmeneen. Salokeltanot kukkivat heinä–elokuussa.
Tymidiinikinaasi

Tymidiinikinaasi on transferaaseihin kuuluva entsyymi. Entsyymi katalysoi fosfaattiryhmän siirtoa ATP-molekyyliltä tymidiinille ja tuotteina muodostuu tymidiinimonofosfaattia ja ADP:tä. Tymidiinikinaasia esiintyy niin esi- kuin aitotumaisissa soluissa sekä eräissä viruksissa. Se on osa DNA:n synteesiä näissä eliöissä. Tymidiinikinaasin EC-numero on EC 2.7.1.21.
Rakenne ja toiminta.
Tymidiinikinaasi on rakenteeltaan tyypillisesti dimeeri tai tetrameeri. Ihmisen entsyymi on tetrameeri ja yhden alayksikön molekyylimassa on noin 25 kDa. Entsyymi vaatii toimiakseen magnesiumioneja, jotka sitoutuvat ATP:hen. Rauta- ja mangaani-ionit voivat osittain korvata magnesiumionit. Nisäkkäillä tymidiinikinaasista tavataan kaksi isoentsyymiä. Näistä TK 1 esiintyy solulimassa ja TK2 mitokondrioissa. TK1-isoentsyymin aktiivisuus riippuu solunkierron vaiheesta ja se on aktiivisimmillaan G1- ja S-vaiheissa. TK2:n aktiivisuus ei riipu solukierron vaiheesta. Tymidiinikinaasi kykenee fosforyloimaan myös eräitä muita yhdisteitä, jotka ovat rakenteeltaan samankaltaisia tymidiinin kanssa. Tymidiinitrifosfaatti on tymidiinikinaasin allosteerinen inhibiittori.
Lääketieteellinen merkitys.
Tymidiinikinaasin isoentsyymin TK1:n aktiivisuus kasvaa eräissä taudeissa kuten lymfoomissa, myeloomissa, herpesinfektioiden yhteydessä sekä eräissä muissa sairauksissa. Tymidiinikinaasin aktiivisuutta voidaan käyttää lymfooma- ja myeloomatpotilaiden taudinkulun seurannassa. Tymidiinikinaasi aktivoi eräitä viruslääkkeitä kuten asikloviiriä, famsikloviiriä ja valasikloviiriä ja nämä fosforyloidut johdannaiset estävät viruksen DNA-polymeraasin toimintaa.
Ahokeltanot

Ahokeltanot ("Hieracium" sect. "Vulgata" tai "Vulgata"-ryhmä) on ukonkeltanoiden ("Hieracium") sukuun kuuluva kasvisektio, johon kuuluu yli 500 pikkulajia. Ahokeltanot ovat Pohjoismaissa yleisiä.
Ahokeltanot kasvavat 20–100 cm korkeiksi ja muodostavat maanrajaan lehtiruusukkeen, jossa on kahdesta neljään suippotyvistä ja hammaslaitaista lehteä. Varressa on yleensä muutamia lehtiä, mutta varsilehtien määrässä on vaihtelua. Varsilehdet ovat tavallisesti ruusukelehtiä pienemmät, ja varren yläosassa olevat lehdet ovat pienempiä kuin alaosassa olevat lehdet. Ahokeltanoiden kukinto on keltaisista mykerökukinnoista koostuva mykeröstö. Ahokeltanot kukkivat heinä–elokuussa, yleensä myöhemmin kuin salokeltanot ("Hieracium"-sektio).
Tankikeltanot

Tankikeltanot ("Hieracium" sect. "Tridentata" tai "Rigida"-ryhmä) on ukonkeltanoiden ("Hieracium") sukuun kuuluva kasvisektio, johon kuuluu noin 200 pikkulajia. Tankikeltanot ovat Pohjoismaissa Islantia lukuun ottamatta yleisiä.
Tankikeltanot kasvavat 20–120 cm korkeiksi ja niiden varsi on karvainen. Varressa on kuudesta kahteentoista suikeaa lehteä, joista alimmat saattavat kuihtua ennen kukintaa. Tankikeltanot eivät muodosta maanrajaan lehtiruusuketta. Tankikeltanoiden kukinto on monista, yleensä pienistä, keltaisista mykerökukinnoista koostuva mykeröstö. Tankikeltanot kukkivat heinä–elokuussa.
Niemisvesi-Pemu

Niemisvesi-Pemu on Etelä-Pohjanmaalla Ähtärissä sijaitseva järvi. Se muodostuu kahdesta erillisestä järvialtaasta, Niemisvedestä ja Pemusta.
Maantietoa.
Niemisveden ja Pemun välissä sijaitsee Raatikkasaari. Saaren eteläosassa on kannas ja pohjoisosassa kapea ja matala salmi. Koko järven pinta-ala on 1 500 hehtaaria eli 15 km². Se on 6,5 kilometriä pitkä ja 6,0 kilometriä leveä. Pemun järviallas on 3,9 kilometriä pitkä ja 2,5 kilometriä leveä ja Niemisveden allas on 6,0 kilometriä pitkä ja 4,1 kilometriä leveä.
Järvi on luodattu ja siitä on julkaistu syvyyskartat. Sen tilavuus on 53 miljoonaa m³ eli 0,053 km³. Järven keskisyvyys on 3,6 metriä ja suurin syvyys on 29 metriä. Syvin kohta sijaitsee Pemun keskellä. Syvimmän kohdan ympärillä on Pemunsaaren länsipuolelta alkava ja eteläisen Pitkälahden suulle ulottuva yli 10-metrinen syvänne. Myös Niemisvedessä on Raatikkasaaren länsipuolella yli 10-metrinen pitkä syvänne, joka on paikoin jopa 15 metriä syvä. Anturaniemen päässä sijaitsee toinen pienempi 14 metrin syvänne.
Järvessä on viisi saarta. Suurin on Raatikkasaari, joka on 2,4 kilometriä pitkä ja 1,9 kilometriä leveä. Raatikkasaari on todellisuudessa niemi, sillä sitä yhdistää Kannaksenniemeen alle 10-metrinen kannas. Muut nimetyt saaret ovat Pemunsaari, Seikansaari ja Lokinkivi.
Järven rantaviivan pituus on 43 kilometriä. Rannat ovat loivaa metsämaastoa, jotka ovat paikoin soistuneita ja jota täplittää pienet peltotilkut. Järven länsirannoilla sijaitsevat Reijon kylä ja Hokkaskylä. Niiden kautta kulkee valtatieltä 18 kääntyvä yhdystie 7091 ja järven itäpuolta kiertää samalta valtatieltä kääntyvä yhdystie 17253. Järven pohjoispuolta kulkee noin 1,5 kilometrin etäisyydeltä yhdysteitä yhdistävä kylätie.
Vesistösuhteet.
Järvi sijaitsee Kokemäenjoen vesistössä (vesistöaluetunnus 35) Ähtärin ja Pihlajaveden reittien valuma-alueella (35.4) Niemisjoen valuma-alueeseen (35.47), johon Niemisveden alue (35.472) kuuluu.
Niemisveden alue saa pääosan vedestänsä Kortteisenjoesta, joka on Kortteisen (107 ha) ja Kivijärven (425 ha) Pemuun laskeva laskujoki, ja Niemisveden altaan lähialueesta. Niemisvedestä lähtee Niemisjoki, joka laskee Moksunjärveen.
Niemisveden alueella on 16 yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Renkainen (67 ha), Saarinen (61 ha), Pyhikki (37 ha), Haapolampi (16 ha), Likolampi (15 ha) ja Iso-Nuoramo (13 ha).
Yrjö Sepänmaa

Yrjö Heikki Sepänmaa (synt. ) on Joensuun yliopiston (nyk. Itä-Suomen yliopiston) kirjallisuustieteen professori emeritus. Hänen tuotantonsa käsittelee erityisesti ympäristön esteettistä kuvausta, tulkintaa ja arvoituksellisuutta. Aikoinaan Joensuun yliopistoon perustetun professuurin, jonka hoitajaksi Sepänmaa tuli, aihealue vaihdettiinkin vuonna 2005 ympäristöestetiikaksi.
Sepänmaa kirjoitti ylioppilaaksi Alavuden yhteiskoulusta vuonna 1964. Hän valmistui Helsingin yliopistosta filosofian kandidaatiksi 1975, filosofian lisensiaatiksi vuonna 1981 ja filosofian tohtoriksi vuonna 1986. Sepänmaan väitöskirja käsitteli ympäristöestetiikkaa, ja sen aihe oli "The Beauty of Environment: A General Model for Environmental Aesthetics" (1986). Ulkomaisia jatko-opintoja jatko-opintoja Kanadan Albertassa vuonna 1982 ja Georgian yliopistossa (Athens) Yhdysvalloissa vuosina 1990-91. Hän on ollut Helsingin yliopiston estetiikan ja yleisen kirjallisuustieteen dosentti 1988-. Jyväskylän yliopiston taidekasvatuksen (ympäristöestetiikka) dosentti vuodesta 1988- ja Turun yliopiston estetiikan dosentti vuodesta 1990-. 
Hän toimi Helsingin yliopiston yleisen kirjallisuustieteen ja estetiikan assistenttina vuosina 1971-1989 ja virkaatekevänä apulaisprofessorina vuonna 1983. Hän oli Suomen Akatemian nuorempi ja vanhempi tutkija vuosina 1984-1994 (useita jaksoja). Tohtori Sepänmaa oli vierailevana professorina (University of North Texas, Denton) Yhdysvalloissa vuosina 1992-1993. Vuodesta 1994 alkaen hän on ollut Joensuun yliopiston kirjallisuustieteen apulaisprofessori, myöhemmin professori. Hänellä oli Suomen Akatemian akatemiaprofessuuri kaudella 2000–2005. 
Sepänmaan tuotantoon kuuluu lukuisia artikkeleita, esseekirjoituksia ja kirja-arvosteluja sekä esitelmiä. Sepänmaan kirjoittamista tai toimittamista kirjoista mainittakoon esimerkiksi: 
Tohtori Sepänmaa on ollut usean julkaisusarjan toimitusneuvostossa. Esimerkkinä mainittakoon Synteesi (1986-), Alue &amp; Ympäristö (1995-) ja Environmental Ethics (1993-). 
Sepänmaa organisoi yhteensä seitsemän kansainvälistä kongressia ympäristöestetiikasta. Kukin kokouksista paneutui johonkin ympäristöestetiikan osa-alueeseen - maiseman estetiikasta ("The Aesthetics of Landscapes", 1993) tähtitaivaan estetiikkaan ("Celestial Aesthetics", 2009). Hän on ollut myös vuodesta 2000 järjestetyn Joensuun kirjallisuustapahtuman keskeisiä järjestäjiä.
Lohijärvi (järvi Ylitorniolla)

Lohijärvi on Lapissa Ylitornion Lohijärvellä sijaitseva järvi.
Maantietoa.
Lohijärvi on muodoltaan kaksiosainen Tengeliönjoen läpivirtausjärvi ja sen järvialtaita yhdistää toisiinsa alle 300 metriä leveä salmi. Koko järven pinta-ala on 1 500 hehtaaria eli 15 km². Se on 9,4 kilometriä pitkä ja 4,3 kilometriä leveä. Itäistä järviallasta kutsutaan Isoksi Lohijärveksi ja se on 5,6 kilometriä pitkä ja 3,3 kilometriä leveä. Läntistä allasta kutsutaan Vähäksi Lohijärveksi ja se on 6,3 kilometriä pitkä ja 1,7 kilometriä leveä.
Järvi on luodattu ja siitä on julkaistu syvyyskartat. Sen tilavuus on 21 miljoonaa m³ eli 0,021 km³. Järven keskisyvyys on 1,5 metriä ja suurin syvyys on 5,8 metriä. Syvin kohta sijaitsee Vähän Lohijärven luusuamaisessa Lohinivalle johtavassa kapeikossa.
Järven rantaviivan pituus on 34 kilometriä. Rannat ovat enimmäkseen suomaata tai metsää. Peltoja on rannoilla vain muutamia. Suurin kylistä on Lohijärvi, joka sijaitsee Ison Lohijärven pohjoisrannalla. Myös Vähässä Lohijärvessä on rantakylät Kenttämaa ja Holster. Rannoilla on näiden lisäksi haja-asutuksena muutama kiinteistö sekä vapaa-ajan asuntoja. Pohjoistesta erkanee seututiestä 932 toinen seututie 929, jotka kiertävät järven sen eri puolilta. Rannalla sijaitsee eräkeskus.
Vesistösuhteet.
Järvi sijaitsee Tornionjoen vesistössä (vesistöaluetunnus 67) Tengeliönjoen valuma-alueen (67.9) Lohijärven alueella (67.92), mihin Lohijärven lähialue (67.922) kuuluu.
Lohijärvi on Tengeliönjoen läpivirtausjärvi, sillä suurin osa järven vedestä tulee ja poistuu Tengeliönjoesta, joka on pohjoisesta tuleva Miekojärven laskujoki. Etelästä Vähä Lohijärveen laskee lisäksi pieni Merijoki, joka on Törmäsjärven valuma-alue (67.927) laskujoki. Kaakosta Isoon Lohijärveen laskee Kuijasjoki, joka tuo Kuijasjoen valuma-alueen (67.99) vesiä. Lohijärven lähialueella on vain yksi yli hehtaarin kokoinen lampi, jotka laskee suoraan järveen. Tengeliönjoki jatkaa Lohijärvestä länteen Portimojärven läpi ja kierrettyään Aavasaksan, se yhtyy Aavasaksan kylässä Tornionjokeen.
Border Lord

Border Lord on yhdysvaltalaisen country-muusikko laulaja-lauluntekijä Kris Kristoffersonin kolmas albumi, joka julkaistiin vuonna 1972.
Kappaleet.
Kaikki kappaleet Kris Kristoffersonin, ellei toisin mainita.
Honda Jazz

Honda Jazz on Hondan vuodesta 2001 lähtien valmistama pieni henkilöautomalli, joka korvasi Honda Logon, Capan ja S-MX:n. Japanissa, Kiinassa ja Pohjois-Amerikassa autoa myydään nimellä Honda Fit.
Honda Jazz GD (2001–2008).
Honda Fit esiteltiin Japanissa kesäkuussa 2001, ja Euroopan ensiesittely Honda Jazz -nimisenä oli Frankfurtin autonäyttelyssä saman vuoden syyskuussa.
Vuoden 2004 Euro NCAP -kolaritestistä Jazz sai tulokseksi neljä tähteä viidestä.
Moottorivaihtoehtoina olivat 1,2- (78 hv), 1,3- (83 hv) ja 1,5-litraiset bensiinimoottorit. Euroopassa tarjolla oli 1,2- ja 1,3-litraiset, joista jälkimmäistä markkinoitiin 1,4-litraisena. Ainoastaan Japanissa 1,5-litraisen yhteyteen oli valittavissa neliveto.
Vuonna 2005 Jazz sai muun muassa uudenmallisen etupuskurin.
Honda Jazz GE (2007–2014).
Toisen sukupolven Honda Fit esiteltiin Tokion autonäyttelyssä syksyllä 2007. Euroopassa Jazz tuli markkinoille seuraavana vuonna. 
Vuoden 2009 Euro NCAP -kolaritestistä Jazz sai tulokseksi täydet viisi tähteä. 
Moottorivaihtoehdot olivat edelleen 1,2-, 1,3- ja 1,5-litraiset bensiinimoottorit. Pariisin autonäyttelyssä syksyllä 2010 esiteltiin lisäksi Jazz Hybrid, jossa 1,3-litraisen bensiinimoottorin apuna on 10,3 kilowatin tehoinen sähkömoottori. 
Vuodelle 2011 Jazzia uudistettiin kevyesti muun muassa uudenlaisella etupuskurilla. 
Honda Jazz GK (2013–2020).
Kolmannen sukupolven Honda Fit tuli Japanissa markkinoille syksyllä 2013. Eurooppaan Jazz saapui vuonna 2015. 
Vuoden 2015 Euro NCAP -kolaritestistä Jazz sai tulokseksi täydet viisi tähteä. 
Euroopan markkinoilla ainoa moottorivaihtoehto oli 1,3-litrainen (102 hv) bensiinimoottori. Voimansiirtona on kuusivaihteinen manuaalivaihteisto tai portaaton CVT-automaatti. 
Yhdysvalloissa GK-sukupolven Honda Fit sai mainetta markkinoiden vähiten kuluttavana ja yhtenä luotettavimmista automalleista, mutta kysyntä oli silti pientä ja Honda Fitin myynti Yhdysvalloissa lopetettiin.
Honda Jazz GR/GS (2019–).
Neljännen sukupolven Honda Fit esiteltiin Tokion autonäyttelyssä lokakuussa 2019. Kiinassa mallia myydään myös nimellä Honda Life. Eurooppaan mallia tuodaan ainoastaan hybridinä. Saatavilla on myös maastohenkisempi versio nimeltään Crosstar. Yhdysvalloissa tämän sukupolven Honda Fitiä ei myydä lainkaan.
Vuoden 2020 Euro NCAP -kolaritestistä Jazz sai tulokseksi täydet viisi tähteä.
Hiirenkeltanot

Hiirenkeltanot eli hiirenvoikeltanot ("Pilosella" Cauligera-ryhmä) on toinen voikeltanoiden eli harakankeltanoiden ("Pilosella") sukuun kuuluvista kasvilajiryhmistä. Toinen lajiryhmä on huopavoikeltanot eli huopakeltanot ("Pilosella" Pilosellina-ryhmä).
Hiirenkeltanot ovat kuivilla paikoilla kasvavia, yleensä matalia kasveja. Ne muodostavat lehtiruusukkeen, jonka keskeltä kohoavan varren päässä on monesta mykerökukinnosta koostuva mykeröstö. Mykeröt ovat yleensä vaaleankeltaisia, mutta esimerkiksi oranssivoikeltanon eli oranssikeltanon ("Pilosella aurantiaca") mykeröt ovat oransseja, ja lajista on jalostettu hieman erinäköisiä lajikkeita, joita myydään koristekasveina. Hiirenkeltanoiden siemenet kehittyvät osittain suvullisesti ja osittain apomiktisesti.
Huopakeltanot

Huopakeltanot eli huopavoikeltanot ("Pilosella" Pilosellina-ryhmä) on toinen voikeltanoiden eli harakankeltanoiden ("Pilosella") sukuun kuuluvista kasvilajiryhmistä. Toinen lajiryhmä on hiirenkeltanot eli hiirenvoikeltanot ("Pilosella" Cauligera-ryhmä).
Huopakeltanot ovat kuivilla paikoilla kasvavia, yleensä matalia kasveja. Ne muodostavat maanrajaan lehtiruusukkeen, jonka keskeltä kohoavan varren päässä on yksittäinen mykerökukinto. Mykeröt ovat yleensä vaaleankeltaisia. Huopakeltanot voivat muodostaa rönsyjä ja levittäytyä kasvullisesti tai lisääntyä suvullisesti siemenistä apomiktisesti.
Angola kesäolympialaisissa 2012

Angola osallistui Lontoossa järjestettyihin vuoden 2012 kesäolympialaisiin. Lontoon olympialaiset olivat kahdeksannet olympialaiset joihin maa osallistui sen boikotoitua vuoden 1984 olympialaisia. 
Comite Olimpico Angolano lähetti olympialaisiin suurimman urheilijamäärän koskaan: 35 urheilijaa joista 30 oli naisia ja 5 miehiä. Koripallo kesäolympialaisissa 2012 - naisten turnaus ja naisten käsipallo olivat ainoat joukkuelajit joihin Angola sai lähetettyä edustajat. Angolan miesten koripallomaajoukkue ei päässyt edustamaan Angolaa ensimmäistä kertaa sitten vuoden 1988 olympialaisten. Maan lipunkantajana toimi judoka Antonia Moreira. Angola ei onnistunut voittamaan olympialaisista mitalia.
Oranssivoikeltano

Oranssivoikeltano eli oranssikeltano ("Pilosella aurantiaca") on asterikasvien (Asteraceae) heimoon ja voikeltanoiden eli harakankeltanoiden ("Pilosella") sukuun kuuluva kasvilaji. Apomiktisen lisääntymisen myötä oranssivoikeltano ei ole selvärajainen laji, vaan hieman toisistaan poikkeavien kasvien kokonaisuus. Oranssivoikeltanosta onkin erotettu myös useita eri alalajeja ja muunnoksia.
Oranssivoikeltanon mykeröt ovat monista muista suvun lajeista poiketen oranssit ja sitä käytetäänkin koristekasvina. Oranssivoikeltano onkin levinnyt Suomen luontoon erilaisille kuiville ja aurinkoisille kasvupaikoille ilmeisimmin koristekasvikäytön seurauksena.
Oranssivoikeltanoa käyttävät ravintokasvinaan ainakin äkämäpistiäislajit "Aulacidea pilosellae" ja "Aulacidea subterminalis", kukkakärpäslajit "Cheilosia psilophthalma" ja "Cheilosia urbana", kaksisiipislaji "Noeeta pupillata" sekä huopakeltanosulkanen ("Oxyptilus pilosellae").
Liquid Acrobat as Regards the Air

Liquid Acrobat as Regards the Air on The Incredible String Bandin yhdeksäs albumi, joka julkaistiin vuonna 1971.
Kappaleet.
Kaikki kappaleet Robin Williamson, ellei toisin mainita.
Sarjakeltanot

Sarjakeltanot ("Hieracium" "Umbellata"-ryhmä) on ukonkeltanoiden ("Hieracium") sukuun kuuluva kasvilajiryhmä, joka toisinaan on tulkittu yhdeksi muuntelevaksi lajiksi: sarjakeltano ("Hieracium umbellatum"). Monet muut ukonkeltanot lisääntyvät lähinnä apomiktisesti, mutta sarjakeltanot lisääntyvät pääasiassa suvullisesti siementen kautta.
Sarjakeltanot ovat Suomessa yleisiä ja niitä tavataan lähes koko maassa, pohjoista kohti hieman harvinaistuen.
Kaarle Hämeri

Kaarle Juhani Hämeri (s. ) on suomalainen fyysikko ja aerosolifysiikan professori, joka on toiminut Helsingin yliopiston kanslerina lokakuusta 2017 alkaen.
Hämeri kirjoitti ylioppilaaksi Leppävaaran lukiosta vuonna 1983. Hän valmistui Helsingin yliopistosta filosofian maisteriksi vuonna 1991 ja filosofian tohtoriksi vuonna 1995. Aerosolifysiikan alaan kuuluvan fysiikan väitöskirjan otsikkona oli "Homogeneous nucleation in a laminar flow diffusion chamber". Hän oli tohtoriksi valmistumisen jälkeen tutkijana Tukholmassa vuosina 1995–1996. Helsingin yliopiston dosentiksi Hämeri nimitettiin vuonna 1999.
Hän toimi assistenttina Helsingin yliopistossa useita jaksoja vuosina 1991–1996 ja myös Suomen Akatemian projektitutkijana ajanjaksolla 1991–1993. Vuosina 1996–1998 Hämeri oli Suomen Akatemian nuorempi tutkija ja vuosina 1998–2000 Helsingin yliopiston ympäristötutkimuksen koordinaattorina. Hän oli Työterveyslaitoksen vanhempi tutkija vuosina 2000–2002. Helsingin yliopiston fysiikan alan professorina vuodesta 2002 ja fysiikan laitoksen varajohtaja vuodesta 2010.
Professori Hämeri on toiminut Professoriliiton puheenjohtajana. Hän on toiminut myös useissa kansainvälisissä aerosolifysiikan tieteenalan järjestö- ja opetustehtävissä. Vuonna 2016 hänelle myönnettiin kerran kahdessa vuodessa jaettava International Aerosol Fellow -tunnustus. Hän oli tämän palkinnon kolmas suomalainen vastaanottaja.
Tieteellisen julkaisutoiminnan ohella Hämeri on kirjoittaja muun muassa Otavan vuosina 2010–2013 julkaisemassa lukion fysiikan "Empiria"-oppikirjasarjassa (1–8).
Animax

Animax () on japanilainen satelliittitelevisiokanava, joka on erikoistunut animen esittämiseen. Ketjun perustaja ja omistaja on Sony Corporation, ja sen pääkonttori sijaitsee Minatossa, Tokiossa. Osakkeenomistajia ovat Sony Pictures Entertainment, tunnetut animaatiostudiot Sunrise, Toei Animation ja TMS Entertainment, sekä tuotantoyhtiö Nihon Ad Systems.
Kanava on ensimmäinen ja maailman suurin ympärivuorokautinen animea esittävä televisiokanava. Japanin lisäksi Animaxia näytetään Taiwanissa, Hongkongissa, Etelä-Koreassa, Kaakkois-Aasiassa, Etelä-Aasiassa, Latinalaisessa Amerikassa ja useassa Euroopan valtiossa. Kanavaa on ilmoitettu näytettävän 89 miljoonassa taloudessa 62 eri maassa ja yli 17 kielellä.
Kanavan nimi on yhdistelmä sanoista "anime" (アニメ) ja "max" (マックス, makkusu).
Sarjakeltano

Sarjakeltano ("Hieracium umbellatum") on ukonkeltanoiden ("Hieracium") sukuun kuuluva kasvilaji tai yleisnimitys sarjakeltanoiden ("Hieracium" "Umbellata"-ryhmä) lajiryhmän edustajalle.
Tulkittaessa sarjakeltano yhdeksi muuntelevaksi lajiksi, se kasvaa 5–100 cm korkeaksi kasvupaikan viljavuudesta riippuen. Varsi on kalju tai lähes kalju ja siinä on 10–30 kappaletta suikeita lehtiä, jotka pienenevät ylöspäin mentäessä. Kukinto on keltaisista mykeröistä koostuva sarjamainen mykeröstö, jossa on vaihteleva määrä mykeröitä. Karuimmilla kasvupaikoilla mykeröitä saattaa olla vain yksi. Sarjakeltano kukkii heinä–elokuussa. Sarjakeltano on Suomessa yleinen etelässä suunnilleen napapiirin korkeudelle asti, joskin sitä esiintyy paikoitellen pohjoisempanakin.
Honda Logo

Honda Logo on Hondan vuosina 1996–2001 valmistama pieni henkilöautomalli, joka korvasi Honda Cityn. Logon seuraajaksi puolestaan tuli Honda Jazz.
Vuoden 2000 Euro NCAP -kolaritestistä Logo sai tulokseksi kolme tähteä viidestä. 
Ainoa moottorivaihtoehto oli 1,3-litrainen (65 hv) bensiinimoottori. Aluksi vaihteistoksi oli valittavissa viisivaihteinen manuaali tai kolmiportainen automaatti, jonka myöhemmin korvasi portaaton CVT-automaattivaihteisto. 
Vuoden 1998 lopulla Logo koki pieniä, lähinnä ulkonäöllisiä uudistuksia. Lisäksi kaikkiin malleihin tuli vakiovarusteiksi matkustajan turvatyyny, turvavöiden esikiristimet ja voimanrajoittimet sekä ABS-jarrut.